Diari Oficial de la Generalitat Valenciana


Sumari del DOGV 7709, del 01-02-2016 (2016/488)

RESOLUCIÓ de 28 de desembre del 2015, de la presidenta, per la qual aprova el reglament d'organització, estructura i funcionament del Consorci Hospital General Universitari de València.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7709

Data del DOGV
:   01-02-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/488


Data del document
:   28-12-2015

Organisme emissor
:   Consorci Hospital General Universitari de València

Tipus de document
:   Resolució

Anàlisi jurídica

RESOLUCIÓ de 28 de desembre del 2015, de la presidenta, per la qual aprova el reglament d'organització, estructura i funcionament del Consorci Hospital General Universitari de València. [2016/488]  
Els estatuts del Consorci Hospital General d'Universitari de València (CHGUV) reconeixen en l'article 13.1.c la facultat del seu Consell de Govern per a «l'aprovació de l'estructura dels òrgans directius del consorci, així com l'aprovació i la modificació del Reglament Orgànic del Consorci». Així mateix, en l'article 23.d, indiquen que entre les funcions de la persona titular de la Direcció Gerència es troba la de «formular, per mitjà del president, les propostes de reglament d'organització i funcionament del consorci i dels seus centres, establiments i serveis, així com qualssevol altres que siguen d'interés per al bon funcionament de la institució».  
A fi de situar de la millor manera l'organització per tal de facilitar el desenvolupament de les seues funcions i el compliment dels seus objectius basats en una decidida aposta per l'assistència sanitària universal, gratuïta i de la màxima qualitat, procedeix actualitzar el Reglament d'Organització, Estructura i Funcionament del Consorci.  
Aquesta disposició permanent consta de tres annexos, el primer dels quals conté pròpiament el Reglament d'Organització, Estructura i Funcionament del Consorci Hospital General Universitari de València - Departament de Salut València Hospital General, que s'estructura, alhora, en tres capítols que tracten sobre les disposicions generals, els òrgans de direcció i gestió, i sobre els òrgans col·legiats. Els altres dos annexos contenen l'organigrama de l'organització i l'esquema dels òrgans col·legiats.  
Dins del seu àmbit geogràfic i competencial, el Consorci Hospital General Universitari de València - Departament de Salut València Hospital General, s'organitzarà d'acord amb les següents  
  
Disposicions  
1. S'aprova el Reglament d'Organització, Estructura i Funcionament del Consorci Hospital General Universitari de València - Departament de Salut València Hospital General, en els termes que s'indiquen en l'annex I.  
2. Mitjançant una resolució de la persona titular de la presidència del Consell de Govern del CHGUV es desenvoluparà aquest reglament, especialment, quant a les unitats dependents, tant administratives com assistencials.  
3. En cas de vacant, absència o malaltia de la persona titular de la Direcció Gerència del CHGUV, aquesta serà substituïda per qui ocupe la Subdirecció Gerència; i, en cas d'absència d'aquesta última, se seguirà l'ordre de prelació previst en l'article 3 de l'annex I d'aquesta disposició.  
4. Aquesta disposició entrarà en vigor el dia 1 de desembre de 2015.  
  
Disposició derogatòria única  
Queden derogades totes les disposicions del mateix rang o d'un rang inferior a aquesta que s'hi oposen al seu contingut.  
  
València, 28 de desembre de 2015.- La presidenta del CHGUV i consellera de Sanitat Universal i Salut Pública: Carmen Montón Giménez.  
  
  
  
ANNEX I  
Reglament d'Organització, Estructura i Funcionament   
del Consorci Hospital General Universitari de València - Departament de Salut València Hospital General  
  
CAPÍTOL I  
Disposicions generals  
  
Article 1. Objecte  
Aquest Reglament d'Organització, Estructura i Funcionament té com a objecte definir l'organigrama directiu del Consorci Hospital General Universitari de València - Departament de Salut València Hospital General (Consorci HGUV-DSVG), així com establir la seua estructura orgànica bàsica i la distribució funcional entre els diferents àmbits de gestió que li són propis.  
  
Article 2. Principis rectors d'actuació  
Els principis que informen i fonamenten l'estructura organitzativa es basen en l'aplicació pràctica de l'assistència sanitària universal, gratuïta i de la màxima qualitat, la consecució de la qual es concreta en:  
- Orientar les actuacions cap a la integració en la xarxa assistencial pública de la Conselleria de Sanitat Universal i Salut Pública.  
- Retornar a la gestió pública els serveis externalitzats.  
- Desenvolupar les estructures i els recursos assistencials en funció de la prestació dels serveis que cal oferir.  
- Garantir la continuïtat de l'assistència i la integració departamental de manera sostenible.  
- Potenciar el protagonisme dels i de les professionals des del sentiment de pertinença i la participació activa.  
- Potenciar de manera determinant i des d'una orientació definida les activitats docents i investigadores.  
  
CAPÍTOL II  
Òrgans de direcció i gestió  
  
Article 3. Òrgans directius  
1. La Direcció Gerència és l'òrgan unipersonal executiu i directiu del consorci.  
2. Tenen la consideració de directives les persones titulars de les direccions que tot seguit es relacionen i es regulen en l'annex II, en tant que s'encarreguen d'exercir la màxima responsabilitat sobre els centres, àrees o unitats orgàniques del CHGUV:  
- Subdirecció Gerència  
- Direcció Mèdica Assistencial  
- Direcció Mèdica de Serveis Quirúrgics  
- Direcció Mèdica de Serveis centrals  
- Direcció d'Investigació i Docència  
- Direcció d'Infermeria  
- Direcció Mèdica d'Atenció Primària  
- Direcció d'Infermeria d'Atenció Primària  
- Direcció de Recursos Humans  
- Direcció Economicofinancera  
3. La Comissió de Direcció és l'òrgan col·legiat de caràcter directiu del CHGUV, serà presidida per la persona titular de la Direcció Gerència i la seua composició, estructura i competències seran les establides en l'article 21 del capítol II, destinat a regular els òrgans col·legiats d'aquesta entitat.  
  
Article 4. La Direcció Gerència  
1. La persona titular de la Direcció Gerència és designada i cessada lliurement pel Consell de Govern a proposta de qui assumisca la Presidència.  
2. Els requisits mínims per a exercir el lloc seran els de posseir titulació universitària superior, tindre capacitat adequada per a l'exercici del càrrec i no trobar-se inhabilitat/da per a l'exercici de funcions públiques.  
  
Article 5. Funcions de la persona titular de la Direcció Gerència  
A més de les competències establides en l'article 23 dels vigents estatuts del CHGUV, aprovats com a annex I del Conveni de col·laboració entre la Conselleria de Sanitat Universal i Salut Pública de la Generalitat Valenciana i la Diputació de València per a la creació d'un consorci per a la gestió de l'Hospital General Universitari de València (DOGV 5289, 29.05.2006), corresponen a la persona titular de la Direcció Gerència les atribucions relatives a:  
1. L'exercici de les funcions de supervisió i coordinació general.  
2. La direcció de recursos i serveis.  
3. Les relacions institucionals.  
4. La planificació estratègica.  
5. La garantia del compliment de totes les prestacions assistencials a les quals tenen dret les persones que accedisquen a aquest departament de salut.  
  
Article 6. Estructura de la Direcció Gerència  
1. En l'àmbit directe de la Direcció Gerència, se situen les següents unitats funcionals o ens autònoms, segons el cas:  
- Subdirecció Gerència  
- Direcció d'Investigació i Docència  
- Servei de Planificació, Qualitat i Control de Projectes  
- Servei d'Informació i Comunicació  
- Fundació de la Comunitat Valenciana Hospital General Universitari per a la Investigació Biomèdica, Docència i Desenvolupament de les Ciències de la Salut  
2. Igualment, sota la dependència de la Direcció Gerència se situen les següents direccions:  
- Direcció Mèdica Assistencial  
- Direcció Mèdica de Serveis Quirúrgics  
- Direcció Mèdica de Serveis Centrals  
- Direcció d'Infermeria  
  
Article 7. Subdirecció Gerència  
1. Es troba sota la dependència directa de la Direcció Gerència i desenvolupa funcions de coordinació i planificació de la gestió.  
2. Els requisits mínims per a exercir el lloc seran els mateixos que els exigits per a l'exercici de la Direcció Gerència.  
3. Les direccions dependents funcionalment de la Subdirecció Gerència, són:  
- Direcció Mèdica d'Atenció Primària  
- Direcció d'Infermeria d'Atenció Primària  
- Direcció de Recursos Humans  
- Direcció Economicofinancera  
4. La Subdirecció Gerència coordinarà, així mateix, el personal a càrrec seu i dependran directament d'aquesta les següents unitats funcionals:  
- El Servei d'Informàtica i Comunicacions: que es constitueix com a unitat funcional transversal de suport a totes les direccions i centres d'atenció sanitària del departament.  
- El Registre General i Seguretat.  
- El personal de primera atenció (porters, telefonistes i ordenances) que, no obstant això, serà coordinat funcionalment per la Direcció Economicofinancera.  
  
Article 8. Direcció d'Investigació i Docència  
1. Es troba sota la dependència directa de la Direcció Gerència, amb les funcions de dirigir, supervisar, coordinar i avaluar el funcionament de l'activitat docent, formativa i investigadora. La seua persona responsable haurà d'estar en possessió d'una titulació superior universitària.  
  
2. D'aquesta direcció depenen les següents unitats i recursos:  
- Unitat de Docència i Investigació  
- Biblioteca i Hemeroteca  
- Edifici Docent i de Simulació.  
- Àrees d'investigació específiques del Consorci Hospital General Universitari  
  
Article 9. Servei de Planificació, Qualitat i Control de Projectes  
1. Es troba sota la dependència directa de la Direcció Gerència i és responsabilitat d'aquest servei aconseguir la millor prestació sanitària amb el major nivell de satisfacció possible dins de l'àrea d'atenció sanitària de l'Hospital General Universitari amb explícit reconeixement de les necessitats personals. Inclourà l'impuls de la participació de la ciutadania.  
2. D'aquest servei depenen les unitats de:  
- Gestió de la qualitat  
Amb l'objecte d'incorporar la qualitat, a tots els àmbits d'actuació clínics i no clínics a fi de millorar l'atenció integral de la població beneficiària.  
- Planificació, programació i protocol·lització  
- Per a donar suport en el desenvolupament, implementació i seguiment de plans i programes que ajuden a assolir els objectius establits per al departament.  
- Relacions amb la ciutadania  
Amb la missió de respondre adequadament a les necessitats, expressades o no, dels i de les pacients o de les seues famílies.  
  
- Suport a la Direcció Gerència  
Per a prestar un servei de suport i assessorament a la Direcció Gerència en el seguiment de la planificació estratègica del departament i en la seua relació amb altres institucions.  
  
Article 10. Servei d'Informació i Comunicació  
Tindrà funcions en la gestió de la comunicació, tant interna com externa. Així com la responsabilitat de transmetre la realitat, valors i cultura del Consorci a la societat i als mitjans de comunicació, mitjançant l'establiment dels mecanismes necessaris a l'efecte.  
  
Article 11. Direcció Mèdica Assistencial  
1. Aquesta direcció, sota la dependència directa de la Direcció Gerència, té la funció de coordinar, dirigir i controlar el funcionament dels serveis mèdics d'assistència especialitzada del departament i vetlar per la seua qualitat d'aquests. La seua persona responsable haurà d'estar en possessió de la llicenciatura o grau en Medicina i Cirurgia.  
Entre les seues responsabilitats es troben la de determinar el pla assistencial d'acord amb la cartera de serveis, supervisar les activitats dels centres d'atenció especialitzada, col·laborar amb la Direcció d'Infermeria en l'organització del servei que es presta, vetlar per la correcta distribució dels recursos assistencials, assegurar el desenvolupament i la carrera professional del personal sanitari, participar i col·laborar amb la resta de direccions en la gestió conjunta de l'activitat del consorci.  
2. Les unitats funcionals dependran d'aquesta direcció o de la direcció assistencial que es determine.  
3. Tindrà competències directes sobre els serveis mèdics del departament i, concretament sobre els següents:  
- Al·lergologia  
- Cardiologia  
- Dermatologia  
- Endocrinologia i Nutrició  
- Malalties Infeccioses  
- Hematologia  
- Medicina Interna  
- Nefrologia  
- Pneumologia  
- Neurologia  
- Oncologia  
- Patologia Digestiva  
- Pediatria  
- Psiquiatria  
- Psicologia  
- Reumatologia  
  
Article 12. Direcció Mèdica de Serveis Quirúrgics  
1. Es troba sota la dependència directa de la Direcció Gerència. Assumeix la coordinació dels serveis quirúrgics, en relació amb la resta de direccions assistencials en la gestió conjunta de l'activitat del consorci. La persona que exercisca el càrrec haurà d'estar en possessió de la llicenciatura o grau en Medicina i Cirurgia.  
2. Tindrà competències directes sobre els següents serveis i unitats assistencials:  
- Anestèsia, Reanimació i Teràpia del dolor.  
- Cirurgia Cardíaca  
- Cirurgia General i Digestiva  
- Cirurgia Major Ambulatòria  
- Cirurgia Pediàtrica  
- Cirurgia Plàstica i Reparadora  
- Cirurgia Toràcica  
- Cirurgia Vascular  
- Cirurgia Ortopèdica i Traumatologia  
- Estomatologia i Cirurgia Maxil·lofacial  
- Neurocirurgia  
- Obstetrícia i Ginecologia  
- Oftalmologia  
- Otorinolaringologia  
- Urologia  
  
Article 13. Direcció Mèdica de Serveis Centrals  
1. Es troba sota la dependència directa de la Direcció Gerència, i assumeix la coordinació dels serveis centrals, en relació amb la resta de direccions assistencials en la gestió conjunta de l'activitat del consorci.  
El seu o la seua responsable haurà d'estar en possessió de la llicenciatura o grau en Medicina i Cirurgia.  
2. Té competència directa sobre els següents serveis i unitats funcionals:  
- Anàlisis Clíniques  
- Anatomia Patològica  
- Farmàcia  
- Medicina Preventiva  
- Microbiologia  
- Radiologia  
- Rehabilitació  
- Treball Social  
- Unitat de Documentació Clínica i Admissió  
- Unitat de Cures Continuades  
- Unitat d'Hospitalització a Domicili  
- Urgències  
  
Article 14. Direcció d'Infermeria  
1. La Direcció d'Infermeria, que es troba sota la dependència directa de la Direcció Gerència, es responsabilitzarà de la planificació, organització i gestió general de l'activitat assistencial de les diferents unitats i àrees d'Infermeria. Igualment, serà funció de la Direcció d'Infermeria la proposta de planificació de recursos humans necessaris per al desenvolupament de les activitats assistencials de les unitats i àrees sota el seu àmbit de competència, en el marc pressupostari i normatiu vigent en cada moment.  
Qui exercisca el càrrec haurà d'estar en possessió del grau o diplomatura en Infermeria.  
2. D'aquesta direcció dependran les unitats d'Infermeria agrupades en les següents unitats funcionals:  
- Subdirecció d'Infermeria de l'Àrea Quirúrgica i Crítics/ques, de la qual depenen, alhora, les unitats de:  
· Quiròfans  
· Cura-Enllaç  
· Unitat de Reanimació Postanestèsica  
· Visita Preanestèsica  
· Unitat de Cures Crítiques  
· Reanimació Cardíaca  
· Medicina Preventiva. Bioseguretat  
· Central d'Esterilització  
· Paritori/quiròfan  
- Subdirecció d'Infermeria de Planificació, Qualitat i Formació, amb les funcions següents:  
· Implementació de mètodes innovadors en els processos d'aprenentatge de formació avançada.  
· Foment del el treball conjunt interdisciplinari i de col·laboració al llarg del procés d'atenció al i a les pacients.  
· Coordinació d'accions de millora de la qualitat assistencial.  
- Coordinació d'unitats d'Infermeria medicoquirúrgiques (la relació de les quals apareix en l'annex II.2 d'aquesta norma).  
- Coordinació d'unitats d'Infermeria de serveis centrals i consultes externes (la relació d'aquestes apareix en l'annex II.2 d'aquesta norma).  
  
3. Així mateix dependran directament de la Direcció d'Infermeria tant la Unitat de Dietètica com els zeladors i les zeladores.  
  
Article 15. Direcció Mèdica d'Atenció Primària  
1. La Direcció Mèdica d'Atenció Primària, sota la dependència directa de la Subdirecció Gerència, té les funcions de dirigir, supervisar, coordinar i avaluar el funcionament dels serveis assistencials corresponents a l'àmbit d'atenció primària. La persona titular del càrrec haurà d'estar en possessió de la llicenciatura o grau en Medicina i Cirurgia.  
  
Així mateix, assumeix les funcions de supervisió i coordinació de l'atenció primària, de l'atenció integral a la salut mental, de coordinació de l'atenció de continuada, de l'atenció domiciliària i d'altres dispositius de continuïtat assistencial postalta, a més de la garantia de la màxima integració de serveis i unitats per aconseguir la major capacitat de resolució possible en aquesta àrea. D'altra banda, aquesta direcció desenvolupa i dirigeix l'estructura de centres d'atenció primària, centres d'especialitats i centres de salut integral, i lidera la coordinació de processos assistencials integrats, així com totes les unitats de suport.  
  
2. Els centres i unitats dependents d'aquesta són:  
- Centres salut i Centres de Salut Integral (CSI)  
· CSI Alaquàs  
· Montserrat i consultoris auxiliars de Dosaigües, Montroi, Reial i Millars  
· CSI Paiporta  
· Picanya  
· Picassent  
· Torrent 1 i consultori auxiliar d'El Vedat  
· Torrent 2 i consultori auxiliar carrer Torrent  
· CSI/ Xirivella  
· Fontsanta i consultori auxiliar Barri de la Llum.  
· Gil i Morte i consultori auxiliar de Convent Jerusalem.  
· Guillem de Castro i consultori auxiliar de Juan Llorens  
· Nàpols i Sicília  
· Nou Moles  
· Sant Isidre  
- Centres especialitats / CSI  
· Juan Llorens  
· Torrent  
- Unitats de suport  
· Salut Mental  
· Salut Sexual i Reproductiva  
·Unitats de Conductes Addictives.  
· Odontologia Preventiva  
3. D'aquesta direcció dependrà la Subdirecció Mèdica d'Atenció Primària que col·laborarà amb la Direcció Mèdica d'Atenció Primària en les tasques pròpies de la mateixa. Qui exercisca el càrrec haurà de tindre la mateixa titulació que la persona titular de la direcció corresponent.  
  
Article 16. Direcció d'Infermeria d'Atenció Primària  
1. La Direcció d'Infermeria d'Atenció Primària sota la dependència directa de la Subdirecció Gerència, tindrà les funcions de dirigir, supervisar, coordinar i avaluar l'activitat del personal sanitari no facultatiu en l'àmbit d'atenció primària i especialitzada ambulatòria extrahospitalària. Qui exercisca el càrrec haurà d'estar en possessió del grau o diplomatura en Infermeria.  
2. D'aquesta dependran les unitats d'Infermeria que tot seguit, i la persona titular de cada una d'elles haurà d'estar en possessió de la mateixa titulació que el/la director/a d'Infermeria.  
- Subdirecció d'Infermeria Atenció Primària  
- Subdirecció d'Infermeria Atenció Especialitzada  
  
Article 17. Direcció de Recursos Humans  
1. Es troba sota la dependència directa de la Subdirecció Gerència. El seu responsable haurà d'estar en possessió d'una titulació universitària superior.  
2. Aquesta direcció desplega les seues funcions de gestió tant sobre el personal propi d'aquest consorci com del personal de tots els centres del departament de salut en el qual s'integra, de manera que conflueixen en el seu àmbit subjectiu tant de personal laboral, com estatutari i funcionarial.  
3. Entre les atribucions d'aquest òrgan consten les de procurar les actuacions que de manera sostinguda creen un clima de pertinença i coresponsabilitat de les persones que formen part de l'organització mitjançant la generació, coordinació o execució de les polítiques necessàries per a la seua selecció, contractació, acollida, retribució, gestió del compliment, formació, projecció professional, així com de garantia de la seua seguretat i salut en el treball.  
Així mateix, el titular d'aquest òrgan directiu es responsabilitzarà de:  
- Executar la política retributiva quant a salari fix, incentius i beneficis socials.  
- Establir el sistema de gestió del compliment de les funcions i avaluació del potencial del personal.  
- Definir l'estratègia de formació i perfeccionament professional, conjuntament amb la Direcció d'Investigació i Docència.  
- Gestionar el sistema de desenvolupament i carrera professional.  
- Ser l'òrgan interlocutor entre els agents socials i aquesta entitat.  
- Participar i col·laborar amb la resta de direccions en la gestió conjunta de l'activitat del departament.  
4. Sota la dependència directa de la Direcció de Recursos Humans existiran les unitats funcionals necessàries per a exercir, entre altres, les competències següents:  
- Organització, plantilla i registre de personal  
- Assistència i defensa jurídica, així com l'emissió dels informes, estudis i dictàmens que es requerisquen. Aquestes activitats, a través de la Direcció de Recursos Humans es coordinaran amb l'Advocacia General de la Generalitat  
- Prevenció de riscos laborals i vigilància de la salut del personal d'aquesta entitat  
- Nòmines i assegurances socials  
- Contractació laboral  
- Règim jurídic del personal  
- Gestió de personal.  
- Formació i perfeccionament professional dels empleats i empleades del CHGUV.  
  
Article 18. Direcció Economicofinancera  
1. Es troba sota la dependència directa de la Subdirecció Gerència. La persona titular del càrrec haurà d'estar en possessió d'una titulació universitària superior.  
Se li atribueix la correcta gestió economicofinancera del departament, l'establiment dels procediments necessaris per a gestionar les finances, la dotació d'un mecanisme d'informació econòmica que permeta l'anàlisi, la presa de decisions, la supervisió de l'evolució i el control de la comptabilitat. Així mateix es responsabilitzarà de la tresoreria, l'assegurament, la facturació i els cobraments, el registre, la fiscalitat i qualssevol obligacions amb tercers.  
Serà la direcció responsable de la planificació, el control pressupostari i econòmic del departament, la política i la planificació financera i de tresoreria, així com l'elaboració del pressupost de cada exercici.  
  
Gestionarà la informació per al control i seguiment de l'activitat, supervisarà la correcta realització de la comptabilitat, facturació i aspectes fiscals, participarà i col·laborarà amb la resta de direccions en la gestió conjunta de l'activitat del departament.  
Assegurarà l'aprovisionament, la gestió de magatzems, la logística general i la gestió dels contractes externs. Així mateix, definirà i supervisarà el procés de compres i gestió del magatzem. Tindrà adscrita la Unitat de Control de Gestió.  
2. A més de les funcions indicades en el punt anterior, la persona responsable d'aquesta direcció assumirà:  
- La planificació i gestió de les diferents obres de reforma que es realitzen, així com dels plans d'inversió.  
- La correcta conservació de les infraestructures i la maquinària dels centres de treball.  
- La supervisió del compliment de les prestacions degudes per les diferents empreses subcontractades.  
- L'adequada atenció i registre dels usuaris i de les usuàries dels distints serveis.  
- La facilitació del funcionament del servei assistencial, mitjançant la dotació dels recursos necessaris a este efecte.  
- La negociació amb els agents externs de les condicions més favorables, així com la participació i la col·laboració amb la resta de direccions en la gestió conjunta de l'activitat del departament.  
3. Sota la dependència directa de la Direcció Economicofinancera, estaran les següents unitats funcionals:  
- Logística, Hostaleria i Serveis Generals  
- Fiscalització i Control Intern  
- Infraestructures, Obres i Manteniment.  
- Control de Gestió  
- Assegurament i Facturació  
- Contractació i Compres  
- Auditoria i Informació  
- Econòmica i de Gestió Comptable  
- Tresoreria  
  
  
CAPÍTOL III  
Òrgans col·legiats  
  
1. Òrgan executiu  
· Comissió de Direcció.  
2. Òrgans de participació  
a) Ciutadania usuaris i usuàries  
· Consell de Salut del Departament.  
b) Professionals  
· Junta Assistencial.  
c) Treballadors i treballadores  
Seran els regulats tant per la normativa bàsica aplicable als empleats i empleades públics com per la normativa laboral vigent (comité d'empresa i junta de personal).  
3. Comissions tècniques de caràcter clínic assistencial  
a) Són els òrgans assessors de la Direcció Gerència, a la qual informaran permanentment de les seues activitats, en tots els temes relacionats amb el funcionament i la qualitat assistencial.  
b) Els acords de les comissions tenen caràcter assessor o resolutiu, vinculant o no, segons la normativa que les regula. No obstant el caràcter executiu dels seus acords està reservat a la persona titular de la Direcció Gerència.  
  
Article 20. Comissió de Direcció  
1. En el CHGUV, existirà una Comissió de Direcció, presidida pel/ per la director/a gerent, de la qual formaran part els directius i les directives responsables de les unitats que s'indiquen en el paràgraf següent.  
  
2. La Comissió de Direcció del CHGUV tindrà com a vocals nats els/les següents:  
- Subdirector/a gerent  
- Director/a mèdic/a assistencial  
- Director/a mèdic/a de serveis quirúrgics  
- Director/a mèdic/a de serveis centrals  
- Director /a de Docència i Investigació  
- Director/a d'Infermeria  
- Director/a mèdic/a d'Atenció Primària  
- Director/a d'Infermeria d'Atenció Primària  
- Director/a de Recursos Humans  
- Director/a economicofinancer  
A més dels i de les que determine el Consell de Govern del Consorci (segons estableix l'article 25 dels Estatuts).  
3. Correspondrà a la Comissió de Direcció la coordinació, l'estudi i la deliberació de les activitats relatives al centre sanitari, en els termes establits en les normes internes de funcionament.  
4. La periodicitat de les seues reunions serà setmanal.  
5. El funcionament de la Comissió de Direcció serà objecte de desenvolupament mitjançant norma interna.  
6. La Secretaria d'aquesta comissió serà exercida per la persona que determine la persona titular de la Direcció Gerència.  
7. La Comissió de Direcció podrà convocar a les sessions aquelles persones que així es considere segons el contingut dels temes a tractar, en les condicions respecte de la seua assistència amb veu i vot o sense aquest últim que es determine en cada cas.  
  
Article 21. Òrgans de participació i comissions tècniques  
1. Els òrgans de participació vénen regulats per la normativa específica a l'efecte.  
2. Les comissions tècniques clinicoasistencials es regulen tant per la seua normativa específica, per raó de la matèria, com per la pròpia del consorci.